पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के चल रहे प्रकोप के बीच हम लोग पुत्रवधु सुनिता को दिखाने परिवार सहित जयपुर गए थे। वहां डॉक्टर की सलाह पर हम सभी का कोरोना टेस्ट हुआ। जिसमें मेरी रिपोर्ट, पत्नी सुशीला, पुत्र महेंद्र सैनी व पुत्रवधु सुनिता की रिपोर्ट पॉजिटिव आ गई।
यह हमारे लिए तनाव भरा दिन था। हम सभी घबरा गए कि इस तरह से सभी की रिपोर्ट पॉजिटिव आने से अब क्या होगा, लेकिन फिर हमने उपचार शुरू किया। डॉक्टर ने कुछ दवाइयां बताई। यह सब सामान्य दवाइयां थी। जो कोरोना में सभी को दी जा रही हैं। नियमित दवाओं के सेवन व पौष्टिक आहार से परिवार के सदस्यों का स्वास्थ्य ठीक होने लगा, लेकिन इस बीच मेरी तबीयत ज्यादा खराब हो गई। मुझे सांस लेने में तकलीफ होने लगी।
जिस पर मुझे बिरला सार्वजनिक अस्पताल में भर्ती करवाया और तीन दिन तक भर्ती रहने के बावजूद कोई सुधार नहीं हुआ। तबीयत बिगड़ती जा रही थी। जिस पर मुझे बीडीके अस्पताल झुंझुनूं रैफर कर दिया गया, लेकिन झुंझुनूं में मात्र एक दिन रहने के बाद सुधार हुआ। इसका सबसे बड़ा कारण यही था कि मैंने और परिवार ने हिम्मत से काम लिया। दूर रहकर भी हम मजबूती से साथ खड़े रहे।
बीमारी के सामने खुद का मनोबल नहीं गिरने दिया। दवाइयों ने तो अपना काम किया ही, लेकिन उनके साथ साथ यह मनोबल भी शरीर को मजबूत करने में काम आया। करीब 15 दिन तक चले इस उताव-चढ़ाव के दौरान पूरे परिवार ने संयम व सकारात्मक सोच के साथ एक-दूसरे को साहस दिया और कोरोना महामारी पर जीत हासिल की।
मैं सबसे यही कहना चाहूंगा कि यह सच है कि कोरोना संकट बड़ा है। यह भी सच है कि कई जगहों पर संसाधन बहुत कम हैं, लेकिन हालात जैसे भी हैं हमें ही उनसे लड़ना है। इसके लिए खुद को मजबूत बनाएं। आप शारीरिक और मानसिक रुप से मजूबत रहेंगे तो इस संकट से निकल सकेंगे। (जैसा सुशील इंदौरिया को बताया)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn